b'\n_START_ARTICLE_\nVladimir Nabokov\n_START_SECTION_\n\xc5\xbdivljenje\n_START_PARAGRAPH_\nRodil se je v premo\xc5\xbeni aristokratski dru\xc5\xbeini v Sankt Peterburgu kot najstarej\xc5\xa1i od petih otrok, o\xc4\x8detu Vladimirju Dimitrijevi\xc4\x8du Nabokovu (1869\xe2\x80\x931922) in materi Jeleni Ivanovni (rojeni Rukavi\xc5\xa1nikova; 1876\xe2\x80\x941939), h\xc4\x8deri Ivana Vasiljevi\xc4\x8da Rukavi\xc5\xa1nikova (1843\xe2\x80\x931901). Poleg Vladimirja sta bla \xc5\xa1e brata in sestri. Doma so govorili rusko, angle\xc5\xa1ko in francosko in Vladimir je \xc5\xbee zgodaj obvladal vse tri jezike. Po februarski revoluciji leta (1917) je njegov o\xc4\x8de postal sekretar v za\xc4\x8dasni vladi, zato je morala dru\xc5\xbeina po vstaji bolj\xc5\xa1evikov (oktobrski revoluciji) \xc5\xa1e istega leta pobegniti na Krim. Po porazu Bele garde leta 1919 so od\xc5\xa1li v izgnanstvo v Evropo._NEWLINE_Naselili so se v Angliji, kjer je Vladimir obiskoval Kolid\xc5\xbe Trinity v Cambridgeu in \xc5\xa1tudiral slavistiko ter romanistiko, kmalu po tistem pa v Berlinu, kamor je po kon\xc4\x8danem \xc5\xa1tudiju od\xc5\xa1el tudi on. Leta 1922 so o\xc4\x8deta po pomoti ubili monarhisti, kar je mo\xc4\x8dno vplivalo na njegovo ustvarjanje. Kljub temu dogodku je ostal v Berlinu ter postal znan pesnik in pisatelj v tamkaj\xc5\xa1nji skupnosti izgnancev. Leta 1925 se je poro\xc4\x8dil z Vero Jevsejevno (rojeno Slonim; 1902\xe2\x80\x931991), Peterbur\xc5\xbeanko judovsko-ruskega rodu. Njun edini otrok, sin Dimitrij Vladimirovi\xc4\x8d Nabokov (1934\xe2\x80\x932012) je bil priznani ameri\xc5\xa1ki prevajalec in operni basist. Dve leti kasneje je dru\xc5\xbeina za\xc5\xa1la v te\xc5\xbeave zaradi Verinega judovskega porekla. V iskanju mirnega okolja so se veliko selili, nazadnje pa emigrirali v Zdru\xc5\xbeene dr\xc5\xbeave Amerike._NEWLINE_Tam se je Nabokov zaposlil v Ameri\xc5\xa1kem prirodoslovnem muzeju (American Museum of Natural History) na Manhattnu, kjer se je posve\xc4\x8dal sistematiki metuljev. S pomo\xc4\x8djo prijatelja je kmalu postal prepoznan tudi kot avtor in pri\xc4\x8del pou\xc4\x8devati primerjalno knji\xc5\xbeevnost ter ruski jezik in knji\xc5\xbeevnost na razli\xc4\x8dnih univerzah. Ameri\xc5\xa1ko dr\xc5\xbeavljanstvo je pridobil leta 1945._NEWLINE_Finan\xc4\x8dni uspeh Lolite mu je omogo\xc4\x8dil, da se je z dru\xc5\xbeino vrnil v Evropo, kjer se je naselili v hotelu v \xc5\xa1vicarskem Montreuxu in se povsem posvetil pisanju ter raziskavam metuljev. V Montreuxu je \xc5\xbeivel vse do svoje smrti leta 1977.'